Gandia celebra el dia Internacional de Ciutats Educadores
30 novembre 2021

## Gandia celebra el dia Internacional de Ciutats Educadores30 novembre 2021Última actualització: 30 novembre 2021

![](../gestion/img/3fc7a3033f502137694f064f9c6a1d1f91e7191541b4fe3fef2191398b1ebe73.jpg)  
  

Des del departament d’educació de l’Ajuntament de Gandia s’ha celebrat avui, com cada 30 de novembre, el **dia Internacional de Ciutats Educadores** amb el lema “La ciutat educadora no deixa ningú enrere”.

Per motius de la Covid-19, igual que l’any passat, la lectura del manifest no s’ha realitzat presencialment a la plaça de l’Ajuntament, sinó que s’ha fet de forma telemàtica amb els centres educatius de la ciutat i ha comptat amb la participació de l’alcalde de Gandia, **José Manuel Prieto**, la regidora responsable d’Educació, **Carmen Fuster** i altres membres del consistori.

La regidora ha afirmat que Gandia té com a objectiu constant “_aprendre, intercanviar, compartir i, per tant, enriquir la vida dels seus habitants_” perquè “_la ciutat educadora ha d’exercitar i desenvolupar aquestes funcions de manera paral·lela a les tradicionals com puga ser l’econòmica, social, política i la de prestació de serveis, però amb una especial atenció a la formació, la promoció i el desenvolupament de totes i tots al llarg de la seua vida_”.

Per la seua part, l’alcalde ha mostrat el seu compromís amb l’educació: “_Les ciutats educadores convençudes del potencial transformador de l'educació posem en marxa polítiques proactives i preventives per afavorir la inclusió, l'equitat i fem propostes concretes per incidir en les causes de l'exclusió_”. Amb aquest motiu i en resposta a les crisis derivades de la pandèmia s’ha escollit el lema d’enguany.

Fuster també ha mostrat el seu desig per desenvolupar les potencialitats educatives que acull la ciutat: “_El dret a la ciutat educadora ha de ser la garantia rellevant dels principis d’igualtat entre totes les persones, de justícia social i d’equilibri territorial_”.

Per últim, la màxima autoritat de la ciutat, ha destacat que des de l’Ajuntament “_aspirem a crear un municipi lliure de segregacions i barreres físiques i mentals, accessible i interconnectat per a tota la ciutadania, i a crear espais de convivència en què puguen interactuar persones molt diverses_”. Per això, “_Gandia se suma a la celebració del dia Internacional de la Ciutat Educadora i ens comprometem decididament a ‘No deixar ningú enrere’_”.

**Activitats a les escoles**

Els alumnes de les escoletes municipals també s’han sumat a aquest dia duent a terme diverses activitats com murals amb diferents colors que representen les ciutats educatives.

D’altra banda, els alumnes de 6é de primària han fet una redacció i un dibuix del seu desig de l’aula del futur.

A més, tots els dimarts anirà ASAEM (la Asociación de La Safor de Ayuda a Enfermos Mentales) a fer un taller a les classes de 4t d’ESO de tots els centres per a tractar el tema de la salut mental.

[Twittear](https://twitter.com/share)